- Genesis
- <
- 2
- >

2
Genesis 2.1-4
1 Yo, Godthu bokmarnydja dhuwal wäŋa munathany ga djiwarr, ga bukmak nhä mala marrtji ŋorra dhiyal munatha'ŋur ga gapuŋur ga djiwarr'ŋur; djämany ŋayi bukmak dhawar'maraŋala.
2 Ga munhany djuḻkthurr, bala djaḏaw'yurr goḏarr'nha, ga ŋuriŋiyiny waluy ŋayi God nhinanan, ḏaḏawyurra djämaŋur, bili nhanŋu djämany bilin dhawar'yurra. 3 Godthu djäma ŋunhi ḻurrkun' ga ḻurrkun' munha, bala wiripuŋuynydja munhay ŋayi nhinanan, djäman nhanŋu dhawar'yurr. Bala ŋayi God marrkapthurra ŋurikiyiny waŋganyguny waluw, bala yan gänaŋ'maraŋala, gänan ŋunhiyiny waŋganydja walu nhinanhamirra ŋurikalyiny waŋgany-goŋgalnydja ga waŋgany bäythinyawuywal, bili ŋuriŋiyiny waluy ŋayi dadawyurra djämaŋur, bili nhanukuŋ nhä mala bokmanawuy warrpam' ganan, dhawar'yurra.
4 Ga bitjarryiny gan ŋunhi dhuwal wäŋa maḻŋ'thurr, munatha ga gapu ga djiwarr', ga bukmak nhä mala ŋunhi marrtji ŋorra dhika.
Godthu Garrayyu djäma ŋurruŋuny yolŋuny maṉḏany ḏirramuny ga miyalknha nhanŋu (The Creation of Adam and Eve)
Genesis 2.4-25
Yo, Godthu ŋäthilnydja djäma wäŋa munatha dhuwal, ga bukmak ŋunha ŋorra marrtji garrwar. 5 Ŋunhi ŋayi ŋäthilnydja djäma dhuwal munathany wäŋa, dhuwaṉḏja munathany wäŋa ŋula nhämiriw muka, mulmumiriw ga dharpamiriw ga ŋathamiriw, bili yaka muka yan ganha ŋula nhäny mala ŋuthanha, bili Godthu yaka muka yan djuy'yuna waltjaṉdja dharyunarawnydja munathaw, ga yaka ganha nhinanha yolŋuw ŋula djämaw, ŋuthanmaranharaw. 6 Yo, yaka muka yan waltjaṉdhuny ganha dharyuna, yurr ŋunhi gapuny ŋuwapthurr beŋur munatha'ŋur djinawa'ŋur, bala djurruknha gan dhärran dhuwal munathany' wäŋa.
7 Bala ŋayi Garrayyu Godthu djäman yolŋunhan; dhiṯthurrnydja ŋayi munatha djurruk, bala djäman yolŋukuŋala, rumbalkuŋala yolŋunhan djäma, bala ŋayi Godthu bo'yurra nhanukal ŋurrulila, nhanukiyinguŋun ŋayi walŋa gurrupar, walŋamirra wata, bo-o-oy' bitjarryi nhanukal, bala yan ŋayi yolŋuny ŋunhi walŋathinan yolŋuthinan.
8 Bala ŋayi Godthu djäma retjan, ŋunha bala gali-dhimurruŋur; ga yäkuny ŋunhi retjany Yedan. Bala ŋayi nhirrparnydja Godthu ŋunhiyin yolŋunhany ŋunhi ŋayi djäma ŋanya. Nhirrparnydja ŋayi ŋanya Godthuny ŋunhiwiliyin retjalilnydja.
9 Ga ŋunhiliyiny retjaŋur ŋayi djäma dharrwan mirithirra dharpany mala, wiripu wiripun dharpany mala manymakmirra dhika, ga wiripu borummirr dharpa. Ga ŋunhiwili retjalil ṉapuŋgalilnydja ŋayi Godthu nhirrpar märrma' dharpa maṉḏany, gänaŋ'thunna ga mayali'mirra ŋunhiyin dharpa maṉḏany, gänan gan dhärran ṉapuŋgany. Waŋganydja ŋunhi dharpa yäku Walŋa-gurrupanamirr, ga wiripuny ŋunhi dharpa yäku Marŋgi-gurrupanamirr; ŋuli dhu ŋula yolthu yolŋuy ḻukany ŋuliŋuryi dharpaŋur borumdja, Marŋgi-gurrupanamirriŋurnydja, ŋayiny dhu ŋuriŋiyiny yolŋuyhydja dharaŋanna yätjkurrunhan romnha ga ŋamakulinhan.
10 Ga ŋuliwitjaṉḏhi retjakurr marrtji ŋorra gapu mayaŋ; ga ŋuliŋuryi ŋuriŋi gapuy ŋuli ganha ŋuthanmaranha, walŋakunha ŋunhiyi retjany. Waṉḏinan gan ŋunhiyi mayaŋdja, ga yan bili-i-i ga dhawaṯthurrnydja ŋuliŋur retjaŋur, ŋunhalnha bala barrkuwatjthinan, ḏämbumiriwyinany mayaŋdja ŋunhal warraŋulnha. 11 Waŋganydja ŋunhi mayaŋ yäku Bitjun, yurr ŋunhiyi mayaŋdja ŋuli ganha ḻiw'maranha waṉḏinya wäŋakurr yäkukurr Yapilakurr. 12 Ŋunhiyiny wäŋaŋur ga ŋorra buthalakthinya guṉḏa, bulu miḻ'milŋdhunan, ga wiripun guṉḏa miny'tji mii'miḻŋdhunayi yan, bulun mel-wiḏi'mirra guṉḏa, ga bulu walal ŋuli ga weyika märram buŋgan baw' ŋunhiliyiny wäŋaŋur. 13 Ga wiripuny mayaŋ marrtji ŋorra ḻiw'maraman wäŋakurr yäkukurr Gutjkurra, yurr yäkuny ŋunhiyi mayaŋdja Giy.un. 14 Ga wiripuny mayaŋ yäku Daykurutja ŋorra marrtji Mw'maram Yätjiriyakurr wäŋakurr, yurr gali-dhimurrukurra. Ga wiripuny mayaŋ yäku ŋunhiyi Yipuraytitj.
15 Yo. Garrayyu djäma ŋunhiyiny wäŋa retjamirriyaŋalnydja, yäku Yedaṉḏja, bala ŋayi nhirrparnydja ŋunhiyin ḏirramunhan ŋunhiwiliyiny retjalil, märr ŋayi dhu ga nhina ŋunhiliyi manymakŋur wäŋaŋur, ga djäman ŋuthanmaraman, ga djägan ŋayi dhu ga ŋurikiyi retjaw. 16 Bala ŋayi Godthu lakaraŋala nhanukal, ŋurikalyiny ḏirramuwal, romnha nhirrpar guyaŋanharawnha yolŋuwnha, ga bitjarr ŋayi Godthu rom-lakaraŋalnydja waŋanany gam', “Ḻukany nhuma dhu ga bawalamirriwuy dharpapuynydja borumdja malany dhuwal dhärra marrtji gätniŋur, 17 yurr waŋganybuynydja dharpapuy nhuma dhu yakany ḻuka. Yakan yan nhuma dhu ḻuka ŋuliŋurnydja Marŋgi-gurrupanamirriŋurnydja dharpaŋur. Ŋuli dhu ŋula yolthu yolŋuy ḻukany ŋuliŋuryiny dharpaŋur borum, Marŋgi-gurrupanamirriŋurnydja, ŋayiny dhu ŋuriŋiyiny yolŋuy dharaŋanna yätjkurrunhany romnha, ga ŋamakulinhany. Ŋuli nhe dhu märr-yuḻkthundja ŋarrany dhäruktja bala ḻukan ŋunhiŋuwuydhi dharpapuy ŋunhi ŋarra yaka'yurr, nheny dhu bäyŋuthirra, bitjanna nhakun dhiŋgaman nhe dhu.” Ga bitjarr ŋayi God waŋan, rom-lakaraŋalnydja ŋurikiyi yolŋuw, guyaŋanharawnydja nhanŋu.
18 Bala ŋayi Garray waŋan bitjarrnha, “Yakan dhuwal manymak waŋganyguny yolŋuw nhinanharaw, ŋayi dhu ga nhina gänany. Ŋarra dhu dhuwal djäma marrparaŋnha marrparaŋgunharaw muka nhanŋu, bämara' nhanŋu guŋga'yunaraw,” bitjarr.
19 Bala ŋayi Godthu dhiṯthurr beŋur munathan, bala ŋayi djäma warrakan'kuŋala, bukmaknha yan warrakan'nha mala, marrtjinyamirriny ga gai'yunamirriny ga buṯthunamirriny. Djämany ŋayi walalany Godthu, warrpam'thurr yan, bala gäŋalnha ŋurikal yolŋuwalnha, märr ŋayi dhu nhäma'-nhama, bala yäku-nhirrpanna marrtji, märr dhu warrakan mala waŋga'waŋgany ŋunhi yäkumirr ŋurukuŋdhi dirramuwuŋ. 20 Bala ŋayi ŋuriŋi dirramuynydja yäku-nhirrpara marrtjin bukmaknhan warrakan'nha, bodinynha ga wakinŋuny, ga buṯthunamirriny warrakan'nha; yurr yaka ŋayi waŋganynha ŋula maḻŋ'maranha ḻundu'mirriŋunhany, marrparaŋdja nhanŋuwuy ŋayi.
21 Bala ŋayi Godthu ŋunhi ḏirramunhany buku-dhumukkuŋalnha yorrkuŋalnydja, bala ŋayi Godthu ḏirramuwalnha gali'ŋur ŋarakany djaw'yurr djamurr, bala ŋayi balayi buyuwuyukuŋal barrwan'tja ŋanya ŋunhiyi yolŋunhany. 22 Bala ŋayi Godthu djäma miyalknhan; ŋayi märraŋalnydja djamurr beŋur ḏirramuwal gali'ŋur, bala rumbalkuŋalnha djäma, miyalknhan rumbal.
Bala ŋayi Godthu gäŋalnha ŋunhiyi miyalknhany balan ḏirramuwalnha. 23 Bala ŋayi ŋuriŋi ḏirramuynydja nhäŋalnha ŋanya, bala ŋayi yoraŋala bitjarrnha, “Dhuwal dhuḏi-yapalany yolŋun yan, ga ḻiyamirr balanya bili muka nhakun ŋarrapi yan; ŋarrapin yan dharaŋanan. Nhanŋuny ŋunha ŋaraka dhipuŋur yan ŋarrakuŋ, ga ŋaṉaktja nhanŋu ŋunha dhipuŋuryi yan ŋarrakuŋ. Ŋarra dhu dhuwal yäku nhirrpaṉḏja ŋanya miyalknha, bili Godthu ŋanya djaw'yurr dhipuŋur yan ŋarrakuŋ ḏirramuwuŋ.”
24 Manymak. Maṉḏa ḏirramu ga miyalk nhanŋu waŋganyŋura maṉḏa rumbalnydja. Ga dhiyakun ŋayaŋuw, ŋunhi ŋuli ḏirramu ga miyalk märranhamirrnydja, bala ŋayi ŋuli ḏirramuny gänaŋ'thuna ŋäṉḏi'mirriŋuwalnydja nhanukalaŋuwal ga bäpa'mirriŋuwalnydja, bala ŋayi ŋuli ḏirramuny ḏhä-manapana nhanukalaŋuwalnha miyalkkalnha, märr maṉḏa ŋuli waŋganydhirra, ga ḻundu'manydjin, ga marrparaŋdhinyamirra maṉḏaŋguwuy maṉḏa. 25 Yo, ŋunhiyi yolŋu maṉḏa ŋurruŋu ḏirramu ga miyalk, yurr bäyŋu maṉḏa ŋunhi girri'mirrnydja, warraŋul maṉḏa ŋunhiyi, ga djolarra; yurr goramiriwnha maṉḏaŋguwuy maṉḏa yulŋuny.

- Genesis
- <
- 2
- >

© 2008 Bible Society of Australia